OBH 5018/2000
Az állampolgári jogok országgyűlési biztosának jelentése

Előadó: dr. Garamvári Miklós

Az eljárás megindítása
	Hivatalomhoz intézett névtelen beadványaiban a panaszos a Csongrád Megyei Önkormányzat fenntartásában működő kisteleki Napsugár Otthonban uralkodó állapotokról számolt be. Sérelmezte, hogy az intézetben a lakókat és az ott dolgozókat megfélemlítik, megszégyenítő, embertelen bánásmódban van részük, „terrorisztikus” intézkedéseket alkalmaznak velük szemben.
Az ügyben a vizsgálatot 2000. november 13-án megindítottam.
	A vizsgálat megindításával egyidejűleg, az állampolgári jogok országgyűlési biztosáról szóló, 1993. évi LIX. törvény (a továbbiakban: Obtv.) 18. § (3) bekezdése alapján, amely szerint az országgyűlési biztos (...) az általa vizsgált ügy intézőjét vagy az eljárást folytató szerv bármely munkatársát meghallgathatja, továbbá az érintett szerv vezetőjét vagy felügyeleti szervének vezetőjét, valamint az annak lefolytatására a jogszabály által egyébként feljogosított szerv vezetőjét vizsgálat lefolytatására kérheti fel, felkértem a Csongrád Megyei Közigazgatási Hivatal vezetőjét, hogy a megyei önkormányzat által kijelölt módszertani feladatot ellátó intézmény szakmai segítségével, ütemezett ellenőrzésük során - ellenőrizze, egyrészt hogy az intézmény működése, az általa nyújtott ellátás megfelel-e a vonatkozó jogszabályok előírásainak, másrészt vizsgálja meg, hogy a beadványban rögzített panasz megfelel-e a valóságnak.

Az érintett alkotmányos jogok
1. 	Az Alkotmány 54. § (1) bekezdése szerint a Magyar Köztársaságban minden embernek veleszületett joga van az élethez és az emberi méltósághoz, amelyektől senkit nem lehet önkényesen megfosztani. [
2. 	Az Alkotmány 64. §-a szerint a Magyar Köztársaságban mindenkinek joga van arra, hogy egyedül vagy másokkal együttesen írásban kérelmet vagy panaszt terjesszen az illetékes állami szerv elé.
3. 	Az Alkotmány 70/D. § (1)-(2) bekezdései szerint a Magyar Köztársaság területén élőknek joguk van a lehető legmagasabb szintű testi és lelki egészséghez.
4.	Az Alkotmány 70/E. § (1) bekezdése értelmében a Magyar Köztársaság állampolgárainak joguk van a szociális biztonsághoz; öregség, betegség, rokkantság, özvegység, árvaság és önhibájukon kívül bekövetkezett munkanélküliség esetén a megélhetésükhöz szükséges ellátásra jogosultak.

A vizsgálat megállapításai
	Az általam kért és a közigazgatási hivatal vezetője által elrendelt helyszíni ellenőrzésre 2001. március 14-én került sor. A vizsgálat megállapította, hogy a panaszbeadványokban megfogalmazott állításoknak nincs valóságalapja. Az intézmény vezetője külön szabályozott fogadóórát tart, az ÁNTSZ Szeged Városi Intézete rendszeresen ellenőrzi az intézeti (konyhai, mosodai) berendezések működését és higiéniai állapotát. 
	Nem volt bizonyítható az sem, hogy a lakók étkeztetése nem megfelelő. Az étkeztetés keretében biztosított élelmiszer-nyersanyagok energia és tápanyag tartalmának alsó értékeit, a személyes gondoskodást nyújtó szociális intézmények szakmai feladatairól és működésük feltételeiről szóló 1/2000 (I. 7.) SzCsM rendelet 5. számú melléklete tartalmazza. Ennek alapján 19-60 év között naponta 27000 Kcal biztosítása kötelező. A vizsgálat megállapította, hogy az intézeti értékek 3667-4154 Kcal között szóródnak. A gondozottak nyugdíja a Magyar Posta kérésének megfelelően egy tételben érkezik az intézethez, amelyet a bentlakóknak nyugdíjszelvényeik alapján, kiadási pénztárbizonylaton adnak át.
	A közigazgatási hivatal vizsgálata megállapította azt is, hogy az intézet jó kapcsolatokat ápol egy ausztriai karitasz szervezettel, ahonnan csak ruhaneműt kapnak. Tekintettel arra, hogy a küldemények a felsőruházaton kívül cipőket, kabátokat, függönyöket és gyermekruházatot is tartalmaznak, elosztásuk nyilvánosan, mindenki által elérhetően történik. Ettől a lehetőségtől az intézet dolgozóit sem zárják el. A vizsgálat megfelelőnek ítélte a gyógyszerezés, a gyógyszer-, és egészségügyi nyilvántartás rendjét is.
	Figyelemmel azonban arra, hogy az intézetből a közigazgatási hivatal vizsgálata alatt, illetve azt követően is érkezett Hivatalomhoz névtelen panaszbeadvány, helyszíni vizsgálatot rendeltem el. Erre a vizsgálatra 2001. május 17-én került sor. A vizsgálat az otthonban élők, illetve ott dolgozók emberközi kapcsolatainak minőségéről, az intézmény légköréről kívánt meggyőződni.   
	A Napsugár Idősek otthona Kistelek város szélén épült 1995-ben. Szép környezetben lévő új, emeletes épület. Mivel eredetileg is idősek otthonának épült, minden olyan építészeti megoldás megtalálható, amely szükséges a megfelelő ellátás biztosításához. Rendelkezik felvonóval, biztosították az akadálymentes közlekedést, folyosói tágasak, a fürdőszobákat, mellékhelyiségeket tolókocsival is igénybe lehet venni.
	A 100 férőhelyes otthonban 40 apartman található, amelyekben emelt szintű szolgáltatást nyújtanak. A "hagyományos" részen két, illetve négy-ötágyas szobák vannak, de ezek mérete is elég nagy ahhoz, hogy a külön jogszabályban előírt 6 négyzetméternyi lakóterület minden gondozott számára biztosított legyen. Az épület külső és belső kialakítása egyaránt nagyon igényes, a folyosók szépen dekoráltak, többnyire a gondozottak saját kézimunkáival. Tisztaság és rend van mindenhol. Valamennyi szinten található társalgó. A közös nagy ebédlő mellett szintenként egy-egy ebédlőt is kialakítottak azok számára, akiknek mozgáskorlátozottságuk okán nehezükre esik lemenni a földszintre. A teakonyhákban a lakók számára biztosították a külön főzés lehetőségét is. A szobák bútorzata egyszerű, de praktikus, kényelmes és jó állapotú. A lakók azokat személyes tárgyaikkal, fényképeikkel, képeikkel, kézimunkáikkal és emléktárgyaikkal díszítik. A házaspárokat közös szobában helyezik el, és lehetőség szerint igyekeznek az elhelyezéssel kapcsolatos egyéni kívánságokat is teljesíteni. Munkatársaim több olyan lakóval is beszéltek, akik elmondták, hogy hosszabb-rövidebb várakozás után egy kis pluszszervezéssel, de sikerült egy szobába kerülniük azzal, akivel szerettek volna. 
	Az otthonnak szépen gondozott külső-belső kertje van. Az intézményben van könyvtár, tornaterem, foglalkoztató, szintenként nővérszoba és külön orvosi rendelő. A háziorvos hetente háromszor rendel, pszichiáter szakorvos, pedig kéthetente jár az otthonba. Gyógytornászt napi négy órás munkaidőben foglalkoztatnak.
	Az otthonban három mentálhigiénés szakember dolgozik. Munkájukat három fő csoportba rendezik: évente szervezik és bonyolítják a nagy ünnepeket (húsvét, karácsony, farsang, szüreti bál, mikulás). 2000. december 6-án például két dolgozó télapónak, illetve krampusznak öltözve látogatta végig a lakókat, köszöntőt mondtak, mindenkinek adtak jelképesen egy szem szaloncukrot (a beadvány szerint ez az ajándék "megalázó" volt a lakókra nézve). Karácsonykor szaloncukrot és déligyümölcsöt kaptak a lakók.
	A másik fő csoportba a havi rendszerességgel megtartott születés- és névnapok tartoznak. Ilyenkor összegyűjtik, hogy kinek van születésnapja, illetve névnapja abban a hónapban, és egy közös ünnepség keretében felköszöntik őket. A foglalkoztatóban saját kezűleg készítenek ajándékot. Nyáron, jó időben sokat kirándulnak. A helyszíni vizsgálatot megelőző napon tettek kirándulást Ópusztaszeren (kb. 6 km), ahová az otthon kisbusza vitte ki az időseket - több fordulóval. 
	A mentálhigiénés csoport fő tevékenysége azonban a heti beosztás alapján működő foglalkoztatás, torna, énekkar, szervezése és működtetése. Szinten tartó foglalkozásokat is szerveznek, ahol igyekeznek megtartani a lakók írás-olvasás készségét, gondozni memóriájukat, megakadályozni korábban meglévő készségeik romlását.
	Az intézet érdekképviseleti fóruma mellett működik a lakóbizottság is, amelyben minden lakószint négy fővel képviselteti magát. A lakókkal folytatott beszélgetésekből az derült ki, hogy ez a bizottság aktívan működik, üléseikre havi egy alkalommal meghívják az intézet vezetőjét is. Az érdekképviseleti fórum évente kétszer ülésezik. Az élelmezési bizottság tagjai az élelmezési vezetővel havonta ülnek össze és beszélik meg az esetlegesen felmerülő problémákat.
	A vizsgálat során megkérdezett idősek az ennivaló mennyiségével és minőségével elégedettek voltak. A diétát valóban egyhangúnak tartják, de ez szerintük nem az otthon hibája, csak arról van szó, hogy aki beteg, az nem ehet kedve szerint. Az egészségügyi ellátásról szintén elégedetten nyilatkoztak, elmondták, hogy szükség esetén az otthon kisbuszával hozzák-viszik őket a kezelésekre.
	Az otthon lakói elégedettek helyzetükkel és jól érzik magukat az intézményben. A személyzet emberségesen bánik velük, az otthon magas szintű ellátást biztosít az itt élők számára. Az idősek jókedvűek voltak, szívesen beszélgettek munkatársaimmal. Nem panaszkodtak sem az intézet vezetőjére, sem a velük közvetlen kapcsolatban álló nővérekre. Egybehangzó véleményük szerint, amennyiben problémájuk van, azt mindig el tudják intézni a nővérekkel, mentálhigiénés csoport vezetőjével, vagy a lakóbizottsággal, esetleg az élelmezési bizottsággal. 
	Az állampolgári jogok országgyűlési biztosáról szóló, 1993. évi LIX. törvény (a továbbiakban: Obtv.) 16. § (1) bekezdése szerint az országgyűlési biztoshoz bárki fordulhat, ha megítélése szerint valamely hatóság illetve közszolgáltatást végző szerv eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva.
	Az általam kért és a Csongrád Megyei Közigazgatási Hivatal által végrehajtott vizsgálat, továbbá saját helyszíni ellenőrzésem tapasztalatai, illetve a rendelkezésemre álló intézeti dokumentumok alapján megállapítottam, hogy az intézet működése során az  Obtv.-ben  megjelölt, az országgyűlési biztos fellépését igénylő alkotmányos jogsértés nem történt.
Budapest, 2001. június 1.
Gönczöl Katalin